NUSA แรลลี่ยาว 9 วันติด พุ่ง 94% รับข่าวผนึก “TWZ” ลุยพัฒนาหลอดไฟ LED ปลูกกัญชง
NUSA แรลลี่ยาว 9 วันติด ราคาทะยาน 94% รับข่าวผนึก “TWZ” ลุยพัฒนาเพื่อต่อยอดเทคโนโลยีหลอดไฟ LED สำหรับใช้ในกลุ่มการเกษตร และในโรงเรือนเพาะปลูกกัญชงและกัญชา
20 ธ.ค. 2564

ผู้สื่อข่าวรายงานว่าวันนี้ (20 ธ.ค. 2564) ราคาหุ้นบริษัท ณุศาศิริ จำกัด (มหาชน) หรือ NUSA ณ เวลา 11:15 น. อยู่ที่ระดับ 0.95 บาท เพิ่มขึ้น 0.04 บาท หรือ 4.40% โดยทำจุดสูงสุดที่ 0.98 บาท และทำจุดต่ำสุดที่ 0.94 บาท ด้วยมูลค่าการซื้อขาย 117.59 ล้านบาท

ทั้งนี้ราคาหุ้น NUSA ปรับตัวขึ้นมาต่อเนื่อง 9 วันติดนับตั้งแต่ราคาหุ้นปิดที่ระดับ 0.49 บาท เมื่อวันที่ 3 ธ.ค. 64 คิดเป็นการปรับตัวเพิ่มขึ้น 0.46 บาท หรือคิดเป็น 93.87% 
โดยราคาหุ้น NUSA ปรับตัวขึ้นมาอย่างต่อเนื่อง 9 วันทำการติดต่อกัน เนื่องมาจาก นายพุทธชาติ รังคสิริ ประธานกรรมการ บริษัท ทีดับบลิวแซด คอร์ปอเรชั่น จำกัด (มหาชน) หรือ TWZ  เปิดเผยว่า บริษัท ซีบีดี คอร์ปอเรชั่น จำกัด ซึ่งเป็นบริษัทย่อยของ TWZ ได้ศึกษาและวิจัยในหัวข้อ “สภาวะการให้แสงที่เหมาะสมสำหรับปลูกพืชกัญชงพันธุ์ Charlotte’s angel”  เพื่อใช้เป็นข้อมูลในการสร้างผลิตภัณฑ์ ร่วมกับมหาวิทยาลัยเทคโนโลยีสุรนารี เนื่องจากกัญชงพันธุ์ดังกล่าวสามารถเจริญเติบโตได้อย่างรวดเร็ว ให้สาร CBD ในปริมาณสูงและสาร THC ในปริมาณต่ำ เหมาะแก่การใช้ประโยชน์ทางการแพทย์ อีกทั้งพืชกัญชงยังได้รับความสนใจจากหลายกลุ่มอุตสาหกรรม เช่น กลุ่มเวชภัณฑ์ยา กลุ่มผลิตภัณฑ์เครื่องสำอาง กลุ่มผลิตภัณฑ์อาหารเครื่องดื่มและอาหารเสริม (Super Food)
โดยกรณีดังกล่าว ทำให้ NUSA เล็งเห็นว่า งานศึกษาวิจัยดังกล่าวมีประโยชน์ โดยสามารถต่อยอดเพิ่มคุณภาพ รวมถึงเพิ่มผลผลิตในธุรกิจการปลูกพืชเศรษฐกิจ ประเภทกัญชงและกัญชาของบริษัทได้  ขณะเดียวกัน NUSA มีแนวคิดสร้าง My Ozone เมืองกัญชา พัฒนากัญชง กัญชา ทั้งเพื่อสุขภาพ และเพื่อประโยชน์ทางการแพทย์ ผ่านการถ่ายทอดองค์ความรู้ งานวิจัย จากทุกมุมมอง ซึ่งในอนาคตจะทำให้เกิดการเอื้อประโยชน์ในทางการแพทย์ ที่จะดึงศาสตร์การใช้ กัญชง กัญชา ครบทุกมิติผลักดันให้ประเทศไทยกลายเป็น Medical Hub ของโลก
“ทั้งสองฝ่ายจึงมีเจตนาร่วมกันในการจะซื้อจะขายผลิตภัณฑ์เทคโนโลยีหลอดไฟ LED สำหรับใช้ในกลุ่มการเกษตร และในโรงเรือนเพาะปลูกกัญชงและกัญชา ซึ่งมีอัตราส่วนระหว่างแสงที่เหมาะสมสำหรับปลูกพืชกัญชงในโรงเรือน เพื่อส่งเสริมการปลูกกัญชงในเชิงพาณิชย์และการใช้ประโยชน์ทางการแพทย์อย่างมีประสิทธิภาพและประสิทธิผลสูงสุด ที่สำคัญ NUSA และ TWZ จะร่วมมือกันพัฒนาและต่อยอดผลิตภัณฑ์เทคโนโลยีหลอดไฟ LED เพื่อเพิ่มประสิทธิภาพในการใช้งาน รวมถึงการจัดตั้งโรงงานจัดประกอบภายในประเทศในอนาคตอีกด้วย” นายพุทธชาด กล่าว
ทั้งนี้จากความร่วมมือดังกล่าวทำให้ NUSA จะเป็นพันธมิตรรายแรกๆ ในกลุ่มธุรกิจกัญชงและกัญชาของ TWZ ที่จะได้ใช้เทคโนโลยีหลอดไฟ LED ที่มีคุณสมบัติพิเศษในการให้ค่าแสงสีที่เหมาะสมต่อการเพิ่มประสิทธิภาพของพืชกัญชงเจริญเติบโตได้อย่างรวดเร็ว ให้สาร CBD ในปริมาณสูงและสาร THC ในปริมาณต่ำ เป็นสินค้าที่มีคุณภาพป้อนเข้าสู่ตลาดและต่อยอดในกลุ่มธุรกิจต่างๆ ต่อไป